# Estació de Santa Maria

Santa Maria és una estació de tren de Serveis Ferroviaris de Mallorca. Se situa a la part nord del poble de Santa Maria del Camí. Consta de dues andanes laterals per on passen dues vies, a més d'una via d'apartador que no s'utilitza actualment.
Inaugurada el 7 d'octubre de 1897, l'estació era l'inici de la línia Santa Maria - Felanitx i disposava d'una plataforma giratòria per locomotores que permetia invertir el sentit de la marxa dels trens, i d'una columna hidràulica que permetia carregar aigua. Aquesta infraestructura es va clausurar i desmantellar per part de FEVE el 31 de desembre de 1967 amb el tancament de la línia de Santa Maria a Felanitx, però se'n poden observar els vestigis com l'antic pont del tren. L'11 de maig del 2003 Serveis Ferroviaris de Mallorca va recuperar el servei ferroviari fins a Manacor i el 16 de febrer de 2012 es va inaugurar l'electrificació de la línia, 10 finalment, el 24 de febrer de 2012 es van concloure les obres electrificació entre Palma i l'estació d'Enllaç, donant pas a unitats elèctriques de la sèrie 81 de SFM per cobrir aquest trajecte, realitzant-se a Enllaç els transbords a unitats dièsel fins a l'estació de sa Pobla i l'Estació de Manacor, fins que es va completar la total electrificació de la xarxa el 8 de gener de 2019.
Línies que passen per aquesta estació :
| Procedència/Destinació | < | Línia | > | Procedència/Destinació |
| Serveis Ferroviaris de Mallorca |||||
| Estació Intermodal - Plaça d'Espanya | es Caülls | Palma - sa Pobla | Consell-Alaró | sa Pobla |
| Estació Intermodal - Plaça d'Espanya | es Caülls | Palma-Inca | Consell-Alaró | Inca |
| Estació Intermodal - Plaça d'Espanya | es Caülls | Palma-Manacor | Consell-Alaró | Manacor |

## L'edifici

Es tracta d'una sòlida construcció, amb les característiques pròpies d'aquest tipus d'estacions, amb parets de pedra del país. L'edifici va ser acabat l'any 1875. A més d'estació i sala d'espera, en el seu pis superior acollia l'habitatge del cap de l'estació.

## El Casal de Joves s'Estació

Un cop tancat l'edifici l'any 1967, es va mantenir obert com a sala d'espera amb un petit bar fins a la dècada dels noranta. Això no va evitar la seva progressiva degradació. Va ser aleshores quan es va procedir a una profunda rehabilitació i a la cessió al municipi perquè hi ubicàs activitats d'interès social. L'opció finalment decidida va ser la creació d'un casal de joves.
El Casal de Joves s'Estació és un espai municipal obert a la participació dels joves a partir de 12 anys. Compta amb un equip de dinamitzadors. Al Casal hi ha espai per a jocs i un espai per a sala d'estudi i consultes d'internet. S'hi duen a terme activitats puntuals al llarg de l'any com tallers, excursions, acampades, etc.

## Referències

* ↑ S.S.V. «120 años de la llegada del tren a Felanitx» (en castellà). Diario de Mallorca, 07-10-2010.
* ↑ Fundació FerrocaIB «Santa Maria - Orient» (en castellà). RUTES FERROCAIB [Consulta: 23 octubre 2023].
* ↑ «Casi medio siglo sin tren ante la estación de Felanitx» (en castellà). Diario de Mallorca, 03-01-2016. [Consulta: 23 octubre 2023].
* ↑ «Història». Serveis Ferroviaris de Mallorca (SFM), 23-11-2012. [Consulta: 3 maig 2023].
* ↑ «Viaje inaugural de la red eléctrica ferroviaria Palma-Manacor» (en castellà). Ultima Hora, 08-01-2019. [Consulta: 15 maig 2023].
* ↑ «Programació i contactes del Casal de Joves s'Estació». Arxivat de l'original el 2017-06-19. [Consulta: 16 juny 2017].